SAOG-lidlande vergader oor listerioseDr. Aaron Motsoaledi. Foto: Flickr/GovernmentZA Aaron Motsoaledi, die minister van gesondheid, het in sy hoedanigheid as voorsitter van die Suider Afrikaanse Ontwikkelingsgemeenskap (SAOG) se ministers van gesondheid ŉ buitengewone vergadering belê om sy eweknieë toe te spreek oor die uitbreking van listeriose in die land en wat gedoen word om dit te beheer. Die SAOG-lidlande is Angola, Botswana, die Demokratiese Republiek van die Kongo, Lesotho, Madagaskar, Malawi, Mauritius, Mosambiek, Namibië, die Seychelle, Suid-Afrika, Swaziland, Tanzanië, Zambië en Zimbabwe. Popo Maja, Motsoaledi se woordvoerder, het Donderdag in ŉ kort verklaring gesê ná afloop van die vergadering sal ŉ plan van aksie aangekondig word om die uitbreking van listeriose in die SAOG-streek te beperk. Dié vergadering sal ook aandag skenk aan wyses waarop oorgrens-uitbrekings van listeriose verhoed kan word. Volgens berigte het meer as 900 mense in Suid-Afrika sedert Januarie listeriose opgedoen. Die siekte word veroorsaak deur bakterie wat vars kos, veral vleis, kan besmet. Minstens 183 mense het al aan listeriose gesterf. Namibië het Dinsdag die land se eerste geval van listeriose aangemeld sedert die uitbreking in Suid-Afrika. ŉ 41-jarige man word tans in Windhoek behandel. Namibië en ander buurlande het intussen die invoer van verwerkte vleis vanaf Suid-Afrika verbied. Vroeër vandeesmaand het Suid-Afrika se departement van gesondheid verwerkte vleisprodukte onttrek nadat die dodelike bakterie in die Enterprise-fabriek in Polokwane en Germiston aangetref is.